Amerikaner (kortspill)

Amerikaner er et kortspill som ligner mye på Bridge, Whist, og Spardame. Hele kortstokken brukes, det spilles med stikk, og spillernes kort er skjulte. Omstokk kan kreves når det du ikke har billedkort eller ess.

Generelt 

Hele kortstokken brukes.
Tid:
Oppsett: 30 – 60 sekunder.
Spill: 5 – 15 minutter.
Spillere: 3 – 6
Vanskelighetsgrad: Enkelt – Nokså enkelt – Nokså vanskelig – Vanskelig
Annet utstyr: Noe å notere på og med.

Målet med spillet 

Målet med spillet er å samle så mange stikk som mulig i en omgang, og på den måten innhente poeng. Når en spiller har fått 52 poeng eller mer, stikker spilleren av med seieren. Et stikk kapres ved å legge på det høyeste kortet av den sorten som spilles, eller den høyeste (eventuelt den eneste) trumfen i en runde. Stikket åpner neste runde.

Poengberegning 

Hvis kurtieren byr (for eksempel) 12 stikk, og klarer å samle 12 stikk eller mer, får han og makkeren 12 poeng. De øvrige spillerne får ett poeng per stikk. Hvis, derimot, han ikke klarer å samle 12 stikk i en omgang, får han og makkeren −12 poeng. De øvrige spillerne får poeng etter antall stikk de har tatt.

Regler 

Spillet starter med at hele kortstokken deles ut til alle spillerne, ett og ett. Spillerne sorterer så kortene de har fått utdelt etter sort og valør. Deretter skal spillerne by, dvs. komme med et anslag på hvor mange stikk de klarer å ta, ut ifra en vurdering av kortene sine.
 
3 spillere: Max 17 stikk. Dvs. du kan by 17, 16, 15, 14, 13 (osv.) stikk.  (1 kort i utbyttingshaug)
4 spillere: Max 13 stikk. Dvs. du kan by 13, 12, 11, 10, 9 (osv.) stikk. (ingen utbyttingshaug)
5 spillere: Max 10 stikk. Dvs. du kan by 10, 9, 8, 7, 6 (osv.) stikk. (2 kort i utbyttingshaug)
6 spillere: Max 8 stikk. Dvs. du kan by 8, 7, 6, 5, 4 (osv.) stikk. (4 kort i utbyttingshaug)

Ved flere enn 4 spillere legges relevant antall kort i en utbyttings-haug, og spillerne kan bytte kort avhengig av hvor mange kort som er i utbyttingshaugen.

Budrunden begynner på personen etter den som delte, og går til alle har fått sjansen til å by. Man kan by høyere enn tidligere bud, eller pass. Den som har høyeste bud  velger han ut én sort som skal være trumf (som regel det han har flest og høyest kort av). Han eller hun legger så ut ett kort (som regel det minste) av denne sorten, og ber om et spesifikt kort av denne sorten (ofte A, K, Q, eller J). Runden går med klokken, hvor alle legger ut et kort, og den som har det forespurte kortet, blir kurtiernes makker. Disse to spiller på lag; de har felles stikk, og ender opp med samme antall poeng etter runden. Etter dette tar den som la på det høyeste kortet i serien som ble spilt, eller høyeste trumf, inn stikket (som regel makkeren), og spiller et kort fra sin hånd. Slik fortsetter det til alle kortene har blitt spilt.

Etter dette teller hver spiller opp antall stikk samlet, og beregner poeng ut ifra dette (se ovenfor).

Ved vanlig budgivning forutsettes det at man skal spille med makker. Man kan også by «Amerikaner» (som regnes som det aller høyeste budet) noe som innebærer at man skal ta alle stikkene alene uten makker. Hvis dette lykkes oppnås 52 poeng.

Man kan kreve omstokk hvis man ikke har fått utdelt noen billedkort/hoff («Billedkort» er kun konge, dame og knekt og ikke det samme som «Hoff», hvor også ess inngår. Noen spiller med at en kan kreve omstokk selv om man har ess på hånden.). Man kan også invitere til omstokk ved å by «pass» i første runde. Hvis alle har meldt «pass», fordeles kortene på nytt. Det er ikke mulig å by hvis man har meldt pass tidligere.

Varianter 

Det finnes flere variasjoner på reglene.

Noen spiller med kort på bordet. Ved 5 spillere er det da vanlig å ta i bruk 3 jokere (2 jokere ved 3 eller 6 spillere) slik at antall kort går opp.  Dette fungerer slik at man får stikket om jokeren legges ut som første kort i et stikk, ellers er jokeren verdiløs.
Kurtieren har også valgmuligheten å spille uten trumf (d.v.s. grand). I så tilfelle brukes første stikk kun til å få partner mens fargen er likegyldig.
 "2-er først på bordet" er en variant hvor 2'erne vil ta alt, inkludert trumf, hvis de legges først på bordet i et stikk.
Noen tildeler kurtieren dobbel poengsum, i forhold til meldte antall stikk og det makkeren får. Dette gjelder selv om poengsummen blir negativ.
Noen gir makker halvparten av meldte antall stikk, rundet oppover. Både positivt og negativt.
Noen spiller med at en kan spørre om kort i en farge, men velge annen trumf eventuelt velge grand (spill uten trumf)
Noen har regel om at det ikke er adgang til å melde mindre enn halvparten av antall tilgjengelige stikk. Kan en ikke melde så mye, må en passe.
Noen spiller med «passrunde», som betyr minuspoeng for hvert stikk hvis alle melder «pass», for å unngå omstokk flere ganger i samme runde og å presse budet oppover for de som sitter på gode kort.

Referanser

Eksterne lenker 

 «Slik spiller du Amerikaner», fra ABC nyheter

Kortspill med fransk kortstokk